钦定古今图书集成/明伦汇编/官常典/第316卷 > 牛谅
## 钦定古今图书集成/明伦汇编/官常典/第316卷 > 牛谅

按《明外史》本传：“谅字士良，东平人。洪武元年，举秀才，
为典簿。与张以宁使安南。安南王卒，以宁留洱江，使
谅入其国宣谕威德。使还，称旨，擢工部员外郎，进本
部侍郎。六年，拜礼部尚书。定释奠礼及大祀分献礼，
与詹同等议省牲冠服。御史答禄与权请祀三皇帝，
下其议礼官，并命考历代帝王有功德者庙祀之。谅”
奏：“三皇立庙京师，春秋致祭。伏羲配以勾芒，神农配
以祝融，黄帝配以风后、力牧；汉高祖、光武，唐高祖、太
宗，宋太祖、元世祖各就其陵立庙；商中宗、高宗，周成
王、康王，汉文帝、武帝、宣帝、明帝、章帝，唐元宗、宪宗，后
唐明宗、周世宗，宋太宗、真宗、仁宗，亦就陵立庙。帝命
五帝、三皇及汉、唐、宋创业之君，俱立庙京师。其守成
贤君，就陵立庙，皆每岁春秋祭之。”谅寻降主事，复擢
为本部尚书，卒以不任职罢。谅著述甚多，为世传诵，
盖国初才士也。